แนวโน้ม SET สดใส หลัง ECB ขึ้นดอกเบี้ย 0.75% ตามคาด-น้ำมันดีดบวก
แนวโน้มดัชนีเช้าแกว่งขึ้นตามภูมิภาคหลัง ECB ปรับขึ้นดอกเบี้ย 0.75% ตามคาด ประกอบกับราคาน้ำมันกลับมาเพิ่มขึ้น หลังรัสเซียขู่ระงับการส่งออกน้ำมันคาดช่วยหนุนหุ้นกลุ่มพลังงาน พร้อมให้แนวต้าน 1,650-1,655 จุด แนวรับ 1,620-1,625 จุด
แนวโน้มดัชนีเช้าแกว่งขึ้นตามภูมิภาคหลัง ECB ปรับขึ้นดอกเบี้ย 0.75% ตามคาด ประกอบกับราคาน้ำมันกลับมาเพิ่มขึ้น หลังรัสเซียขู่ระงับการส่งออกน้ำมันคาดช่วยหนุนหุ้นกลุ่มพลังงาน พร้อมให้แนวต้าน 1,650-1,655 จุด แนวรับ 1,620-1,625 จุด
9 ก.ย. 2565

นายเทิดศักดิ์ ทวีธีระธรรม รองกรรมการผู้อำนวยการสายงานวิจัย บล.เอเซีย พลัส กล่าวว่า แนวโน้มตลาดหุ้นไทยวันนี้คาดว่าแกว่งไซด์เวย์ขึ้น ตามตลาดหุ้นอื่นในภูมิภาคที่ปรับตัวขึ้นตามตลาดหุ้นสหรัฐฯเมื่อคืนนี้ หลังจากที่รับทราบข่าวการขึ้นดอกเบี้ยของธนาคารกลางยุโรป (ECB) 0.75% เป็นไปตามคาด และการแถลงของประธานธนาคารกลางสหรัฐฯ (เฟด) ไม่ได้มีเซอร์ไพร์สใหม่ออกมาจากการประชุมที่แจ๊คสัน โฮล ซึ่งยังคงเดินหน้าขึ้นดอกเบี้ย เพื่อดึงเงินเฟ้อให้ต่ำลงมา ซึ่งเป็นปัจจัยที่ตลาดรับรู้ไปหมดแล้ว ทำให้ปรับตัวขึ้น
ขณะที่ราคาน้ำมันกลับมาปรับตัวขึ้นได้เล็กน้อย หลังจากที่รัสเซียออกมาขู่ระงับการส่งน้ำมัน ซึ่งคาดว่าจะช่วยหนุนกลุ่มพลังงานกลับมาได้บ้าง และช่วยทำให้ดัชนีตลาดหุ้นไทยปรับตัวขึ้นได้ แต่อย่างไรก็ตามยังมีปัจจัยกดดันจากจีนที่ยังคงล็อกดาวน์เมืองเฉิงตู ซึ่งอาจจะกระทบต่อภาพรวมของเศรษฐกิจในภูมิภาคได้
โดยให้แนวต้าน 1,650-1,655 จุด แนวรับ 1,620-1,625 จุด